

INDOKOLÁS

1. A JAVASLAT HÁTTERE

1.1. Általános háttér

A vállalkozások hagyományosan legitim gyakorlatnak tekintik az adótervezést azon az alapon, hogy általa jogszerű eljárások alkalmazásával csökkenthetik adókötelezettségeiket. Az elmúlt években azonban az adótervezési gyakorlatok kifinomultabbá váltak, gyakran több joghatóságon ívelnek át, és hozzájárulnak az adóköteles nyereség kedvezőbb adórendszerekkel rendelkező államokba történő átcsoportosításához. Az adótervezés ezen „agresszív” módja számos formában jelentkezhet. Ilyen lehet valamely adórendszer technikai részletszabályaiban rejlő előnyök, illetve két vagy több adórendszer közötti eltérések kihasználása az adókötelezettségek elkerülése vagy csökkentése érdekében. Az agresszív adótervezés következménye a kétszeres levonás (amikor valamely költségelemet a keletkezés országában és az illetékesség országában is levonnak a kimutatásokban) és az adóztatás kettős elmaradása (amikor valamely jövedelem sem a keletkezés országában, sem a jövedelemtulajdonos illetékességének országában nem adózik)[[1]](#footnote-1). Ezeket a gyakorlatokat sok esetben elősegítik a nemzeti hatóságok feltételes adómegállapítási határozatai, amelyekben a hatóság megerősíti valamely vállalkozás számára, hogy egy meghatározott ügylet hogyan adózik majd a hatályos jogszabályok alapján, és ezáltal jogbiztonságot nyújt a kialakított konstrukcióra vonatkozóan. Jóllehet a tagállamok kötelesek biztosítani, hogy feltételes adómegállapítási gyakorlatuk megfeleljen a hatályos uniós és nemzeti jogi előírásoknak, a feltételes adómegállapítással kapcsolatos átláthatóság hiánya hátrányosan érintheti azokat az országokat, amelyekhez az adómegállapítási határozatok kedvezményezettjei kapcsolódnak.

Az adókikerülésnek és az adócsalásnak sok esetben van határokon átnyúló dimenziója. A globalizáció és az adózók növekvő mobilitása megnehezíti, hogy a tagállamok megfelelően mérjék fel az adóbázist. Ez a jelenség hátrányosan érintheti az adórendszerek működését, adókikerüléshez és adócsaláshoz vezethet, és veszélyeztetheti a belső piac működését.

A tagállamok következésképpen csak közös fellépés révén küzdhetnek meg hatékonyan e problémával. Éppen ezért a tagállamok adóhatóságai közötti közigazgatási együttműködés javítása központi célkitűzés a Bizottság e területen kialakított stratégiájában.

A tagállamok közötti segítségnyújtással foglalkozó korábbi irányelv (77/799/EGK tanácsi irányelv) helyébe lépett 2011/16/EU tanácsi irányelv elfogadása a fokozottabb adóigazgatási együttműködéssel kapcsolatos tagállami igényekre adott választ.

Jelen javaslatunk célja, hogy a határokon átnyúló vonatkozású feltételes adómegállapítási határozatokkal és az előzetes árképzési megállapodásokkal kapcsolatos automatikus információcsere kötelező előírása révén elősegítse, hogy a 2011/16/EU irányelv biztosítsa az adóigazgatások közötti átfogó és hatékony közigazgatási együttműködést. A feltételes adómegállapítási határozatot kibocsátó tagállamban alacsony mértékű jövedelemadó-fizetési kötelezettséghez vezető, adózási megfontolások által vezérelt konstrukciók eredményeként más érintett tagállamokban is alacsony maradhat az adóköteles jövedelem, és ezáltal azokban is szűkülhet az adóbázis.

A jelen javaslat kötelezővé teszi a tagállamok számára, hogy a határokon átnyúló vonatkozású feltételes adómegállapítási határozatokkal és az előzetes árképzési megállapodásokkal kapcsolatos alapvető információkat automatikusan megosszák az összes többi tagállammal. Ez azon az elven alapul, e határozatok potenciális hatását és relevanciáját a többi tagállam, nem pedig az intézkedésről határozó tagállam képes legjobban felmérni. Megfelelő esetben az információt fogadó tagállam további, részletesebb tájékoztatást kérhet.

A javaslat kifejezetten úgy került kidolgozásra, hogy a határozatokkal kapcsolatos automatikus információcsere a 2011/16/EU irányelv meglévő, az információcsere gyakorlati eljárásaira vonatkozó rendelkezéseire, egyebek mellett formanyomtatványok használatára épüljön. A javaslat az OECD szintjén végzett nemzetközi tevékenységgel és az adóalap-erózió és a nyereségátcsoportosítás (BEPS) tekintetében az OECD keretében tett erőfeszítésekkel is összhangban van.

2012 során a vállalkozások adózására vonatkozó magatartási kódexszel foglalkozó csoport[[2]](#footnote-2) áttekintette a feltételes adómegállapítással kapcsolatos tagállami gyakorlatokat. A csoport meghatározta, melyek azok a határokon átnyúló vonatkozású feltételes adómegállapítási határozatok, amelyekről spontán módon kell információt cserélni, és javasolta egy olyan modellútmutató kidolgozását, amelyet a tagállamok referenciaként használhatnának belső gyakorlatuk kialakítása során[[3]](#footnote-3). A modellútmutató megállapította, hogy a határokon átnyúló vonatkozású feltételes adómegállapítási határozatokról szóló spontán információcserének meg kell felelnie a 2011/16/EU irányelv 9. cikkében foglalt szabályoknak, azt elektronikus formanyomtatványok használatával és az irányelvben meghatározott elektronikus úton kell végrehajtani, az említett irányelv 10. cikkének megfelelően legkésőbb egy hónappal a határozat kibocsátását követően. A mintadokumentum továbbá előírta, hogy a tagállamok biztosítsák a tagállamok között e tárgyban folytatandó információcserét lehetővé tevő megfelelő csatornákat, valamint gondoskodjanak a határozatokat kiadó tisztviselők színvonalas képzéséről és eligazításáról. Emellett a spontán információcsere tartalmi vonatkozásairól is tartalmazott iránymutatást. E modellútmutató azonban jogilag nem kötelező. A gyakorlatban a tagállamok még akkor is alig cserélnek információt a feltételes adómegállapítási határozatokról vagy a transzferár-megállapodásokról, ha ezek más országokat is érintenek.

Következésképpen szükségesnek tűnik következetesebb és kötelező erejű megközelítést alkalmazni az Unióban a határozatokkal kapcsolatos információcserére vonatkozóan annak biztosítása érdekében, hogy amennyiben valamely tagállam határokon átnyúló vonatkozású feltételes adómegállapítási határozatot vagy transzferár-megállapodást fogad el, bármely más érintett tagállam megtehesse a megfelelő, szükséges intézkedéseket.

A Bizottság 2014. december 16-án elkötelezte magát aziránt, hogy ilyen irányú javaslatot terjesszen elő a határokon átnyúló vonatkozású feltételes adómegállapításra vonatkozó automatikus információcseréről. Ezt a kötelezettségvállalást a Bizottság 2015. évi munkaprogramja[[4]](#footnote-4) is tükrözi.

2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

2.1. Az adócsalás és az adókikerülés elleni cselekvési terv és a vonatkozó ajánlások (COM(2012) 722) keretében, valamint más fórumokon folytatott konzultációk

Az Európai Parlament 2013. május 21-én elfogadott állásfoglalásában[[5]](#footnote-5) üdvözölte a Bizottság cselekvési tervét és ajánlásait, sürgette a tagállamokat kötelezettségvállalásaik nyomon követésére és a bizottsági cselekvési terv felkarolására, valamint hangsúlyozta, hogy az Uniónak vezető szerepet kell vállalnia az adócsalás, az adókikerülés és az adóparadicsomok elleni küzdelemről folyó, globális szintű megbeszéléseken, mindenekelőtt az információcsere előmozdításával kapcsolatban.

Az Európai Gazdasági és Szociális Bizottság (EGSZB) 2013. április 17-én véleményt fogadott el[[6]](#footnote-6). Az EGSZB elfogadta a Bizottság cselekvési tervét, és támogatta az adócsalás és adókikerülés visszaszorításával kapcsolatos gyakorlati megoldások feltárását célzó bizottsági erőfeszítéseket.

Az elmúlt években a tagállamok a vállalkozások adózására vonatkozó magatartási kódexszel foglalkozó csoportban együttműködtek a határokon átnyúló vonatkozású feltételes adómegállapítási határozatok és a transzferárazás területére vonatkozó információcsere javítása érdekében. A magatartási kódexszel foglalkozó csoport jelentések útján rendszeresen tájékoztatta a Tanácsot következtetéseiről[[7]](#footnote-7).

2.2. Tagállamok

Az irányelv a tagállamok által 2014-ben elfogadott modellútmutatón alapul, és így a tagállamok képviselői által különböző európai fórumokon elvégzett eddigi munkát tükrözi. A tagállamok egy ideje már megbeszéléseket folytatnak a feltételes adómegállapítási határozatokra vonatkozó információcseréről, ám mindeddig ez nem vezetett az információcsere hatékony kereteinek kialakításához.

2.3. Szubszidiaritás és arányosság

A javaslat összhangban van a szubszidiaritásnak és az arányosságnak az Európai Unióról szóló szerződés 5. cikkének (3), illetve (4) bekezdésében kifejtett elveivel.

Az EUMSZ 115. cikke rendelkezik a tagállamok olyan törvényi, rendeleti vagy közigazgatási rendelkezéseinek közelítéséről, amelyek közvetlenül érintik a belső piac megteremtését vagy működését, és szükségessé teszik a törvények közelítését.

Az egyes tagállamok egyedileg végrehajtott, koordinálatlan intézkedései révén nem érhető el elegendő mértékben az a cél, hogy minden tagállam elegendő információval rendelkezzen a határokon átnyúló vonatkozású feltételes adómegállapítási határozatokról és az előzetes árképzési megállapodásokról. Ezért közös és kötelező jellegű megközelítés keretében kell megállapítani az azon feltételes adómegállapítási határozatokra vonatkozó információcsere szabályait, amelyek egynél több tagállam adóbázisát érinthetik. A határokon átnyúló dimenzió a javasolt fellépésnek is szerves része. A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó hatékony információcsere ezért csak uniós szintű fellépés révén valósítható meg.

Jóllehet a modellútmutató elfogadása előrelépésnek tekinthető, jogi aktus elfogadása hatékonyabb megoldásnak tűnik. Ezenfelül mindaddig nem várható az átláthatóság megvalósulása, amíg a kibocsátó tagállam fogja saját jogi keretei alapján értékelni, hogy egy adott határozat mennyiben releváns más tagállamok számára. Az adózók kihasználhatják az információcserére vonatkozó közös szabályok hiányát olyan konstrukciók létrehozása érdekében, amelyek segítségével alacsony adómértéket alkalmazó országokba csoportosítják át nyereségüket; ezek az országok nem feltétlenül azonosak a nyereségtermelő gazdasági tevékenység és az értékteremtés helyszínével. [[8]](#footnote-8) Mivel a feltételes adómegállapítás sok esetben határokon átnyúló konstrukciókra vonatkozik, a tagállamok egymásra vannak utalva, ha teljes képet akarnak alkotni. Ebből kifolyólag a tagállamok egyedi fellépése helyett a tagállamok együttműködése jobban biztosítja a feltételes adómegállapítási határozatokra vonatkozó eredményes és hiánytalan információcserét. A harmonizált uniós megközelítés eredményesebben biztosítja az átláthatóságot és az adóigazgatások közötti együttműködést az adókikerülés elleni küzdelemben.

A szakpolitikai fellépés tárgyaként azonosított probléma a határokon átnyúló vonatkozással rendelkező feltételes adómegállapítási határozatok átláthatóságának hiánya, ami negatívan hat a belső piac megfelelő működésére. A szakpolitikai válasz a határokon átnyúló elemmel rendelkező határozatokra korlátozódik. A válasz kétlépcsős megközelítést foglal magában, amely szerint a tagállamoknak minden más uniós tagállamot tájékoztatniuk kell az irányelvben meghatározott egyes alapvető információkról. A megosztandó információknak egyfelől a lehető legtömörebbnek kell lenniük, másfelől elegendőnek kell lenniük ahhoz, hogy abból az információt fogadó tagállam megállapíthassa, szüksége van-e részletesebb adatokra. A második lépcsőben azok a tagállamok, amelyek alá tudják támasztani, hogy az információ előreláthatóan releváns számukra, részletesebb tájékoztatást kérhetnek az irányelv meglévő rendelkezéseinek megfelelően. Következésképpen a javaslat az azonosított problémára adott legarányosabb megoldást képviseli, mivel azokra a feltételes adómegállapítási határozatokra és előzetes árképzési megállapodásokra korlátozódik, amelyek határokon átnyúló elemmel rendelkeznek. Emellett a javaslat olyan alapvető információk automatikus cseréjéről rendelkezik, amelyek alapján minden egyes tagállam meghatározhatja, kérjen-e további, részletesebb információkat. A javasolt módosítások ebből kifolyólag nem terjednek túl a szóban forgó problémák kezeléséhez és ezen keresztül a belső piac megfelelő és hatékony működése vonatkozásában a Szerződésekben előírt célok eléréséhez szükséges mértéken.

2.4. Bizottsági szolgálati munkadokumentum

A jelen javaslatot kísérő bizottsági szolgálati munkadokumentum az eredményesség, hatékonyság, koherencia, társadalmi hatás és alapvető jogok szempontjai alapján értékeli a szakpolitikai alternatívákat. A Bizottság a kiválasztott szakpolitikai opció támogatása érdekében elkészítette az alternatívák elemzését.

3. A JAVASLAT JOGI ELEMEI

E javaslat célja annak biztosítása, hogy a határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó információkat a tagállamok automatikusan megosszák egymással az új 8a. cikkben foglalt feltételek teljesülése esetén.

Ennek érdekében a javaslat módosítja a 2014/107/EU irányelvvel módosított 2011/16/EU irányelvet[[9]](#footnote-9) a határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó automatikus információcsere bevezetése révén.

Nevezetesen, a javasolt irányelv 1. cikkének 3. pontja új 8a. cikket illeszt a meglévő irányelvbe, amely cikk megállapítja a javasolt irányelvben meghatározott, annak 1. cikkének 1. pontja által a meglévő irányelvbe beillesztendő feltételes adómegállapítási határozattípusokra és transzferármegállapodás-típusokra vonatkozó kötelező, automatikus információcsere hatályát és feltételeit. A 8a. cikk (1) bekezdése arról rendelkezik, hogy a tagállamok illetékes hatóságai automatikus csere útján tájékoztatják az összes többi tagállam illetékes hatóságát az általuk kiadott vagy módosított, a fogalommeghatározásban definiált feltételes adómegállapítási határozatokról. Ez a kötelezettség kiterjed a javasolt irányelv hatálybalépését megelőző tíz évben kiadott azon feltételes adómegállapítási határozatokra, amelyek az irányelv hatálybalépésekor még hatályban vannak (8a. cikk (2) bekezdés).

A javasolt irányelv 1. cikkének 6. pontja lehetővé teszi, hogy a Bizottság biztonságos központi adattárat hozzon létre a jelen javaslat keretében továbbított információk rögzítése céljából. Ez a központi adattár megkönnyítené az információcserét, és elősegítené a tagállamok arra vonatkozó feladatának teljesítését, hogy az egymás között megosztott határozatokat megvizsgálják, és azokra reagáljanak.

A javasolt irányelv emellett aktualizálja a 2011. évi irányelvet azáltal, hogy annak a visszajelzésre, az információcserével kapcsolatos gyakorlati intézkedésekre és a közigazgatási együttműködés értékelésére vonatkozó szabályait kiterjeszti a határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó automatikus információcserére.

E módosítások tárgya ugyanazon jogalap alá tartozik, mint a 2011/16/EU irányelv, nevezetesen az Európai Unió működéséről szóló szerződés (EUMSZ) 115. cikke alá, amely a belső piac megfelelő működését hivatott biztosítani.

4. KÖLTSÉGVETÉSI HATÁSOK

A javaslat uniós költségvetésre gyakorolt hatását a javaslatot kísérő pénzügyi kimutatás mutatja be; a költségek a rendelkezésre álló forrásokból fedezhetők. A kialakítandó informatikai eszközök költségeit, továbbá a tagállamok közötti információcsere megkönnyítésére és az információk tárolására hivatott, a Bizottság által létrehozható központi adattár költségeit az 1286/2013/EU rendelet által bevezetett, a tagállamok adóhatóságai közötti közigazgatási együttműködés javítását célzó tevékenységeknek pénzügyi támogatást biztosító Fiscalis 2020 programból kell finanszírozni.

2015/0068 (CNS)

Javaslat

A TANÁCS IRÁNYELVE

a 2011/16/EU irányelvnek az adózás területére vonatkozó kötelező automatikus információcsere tekintetében történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 115. cikkére,

tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően,

tekintettel az Európai Parlament véleményére[[10]](#footnote-10),

tekintettel az Európai Gazdasági és Szociális Bizottság véleményére[[11]](#footnote-11),

tekintettel a Régiók Bizottságának véleményére[[12]](#footnote-12),

különleges jogalkotási eljárás keretében,

mivel:

(1) A határokon átnyúló adókikerülés, az agresszív adótervezés és a káros adóverseny problémája az elmúlt években egyre súlyosabb kihívásként merült fel, és az Európai Unióban és világszerte előtérbe került. Az adóbázis-erózió jelentősen csökkenti a nemzeti adóbevételeket, ami nehezíti, hogy a tagállamok növekedésbarát adópolitikát alkalmazzanak. Az adózási megfontolások által vezérelt konstrukciók esetében hozott feltételes adómegállapítási határozatok mesterségesen magas jövedelmek alacsony mértékű megadóztatásához vezetnek a feltételes adómegállapítási határozatot kibocsátó országban, és minden egyéb érintett országban mesterségesen alacsony szintű adóköteles jövedelmet eredményezhetnek. Sürgősen szükség van ezért az átláthatóság növelésére. Ennek érdekében meg kell erősíteni a 2011/16/EU tanácsi irányelv[[13]](#footnote-13) által létrehozott eszközöket és mechanizmusokat.

(2) 2014. december 18-i következtetéseiben az Európai Tanács hangsúlyozta, hogy sürgősen elő kell mozdítani az adókikerülés és az agresszív adótervezés elleni küzdelemre irányuló erőfeszítéseket mind globális, mind uniós szinten. Kiemelve az átláthatóság fontosságát, az Európai Tanács üdvözölte a Bizottság azon szándékát, hogy javaslatot terjesszen elő a feltételes adómegállapításokra vonatkozó információk EU-n belüli automatikus cseréjéről.

(3) A 2011/16/EU irányelv öt meghatározott esetben és konkrét határidőket előírva rendelkezik a tagállamok közötti kötelező spontán információcseréről. Az azon esetekre vonatkozó spontán információcsere, amikor egy tagállam hatáskörrel rendelkező hatóságának oka van feltételezni, hogy egy másik tagállamban adóbevétel-kiesés következhet be, már ma is alkalmazandó azokra a határokon átnyúló vonatkozással rendelkező feltételes adómegállapítási határozatokra, amelyeket egy tagállam egy meghatározott adózónak címez az adózási rendelkezések jövőbeli értelmezése és alkalmazása tárgyában.

(4) A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó spontán információcsere hatékonyságát azonban számos fontos gyakorlati nehézség akadályozza, melyek egyike, hogy a határozatot kibocsátó tagállam mérlegelheti, mely más tagállamokat értesítsen.

(5) A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó kötelező automatikus információcsere esetében a hatékony információcsere biztosítása céljából meg kell tiltani az információcsere megtagadásának lehetőségét, amennyiben az üzleti, ipari vagy szakmai titok, kereskedelmi folyamat vagy olyan információ felfedéséhez vezet, amelynek felfedése sérti a közrendet. Az üzleti érdekek védelmét megfelelően biztosítja a tagállamok között kötelezően megosztandó információk korlátozott jellege.

(6) A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó kötelező automatikus információcsere előnyeinek kihasználása érdekében az információkat a határozatok/megállapodások kibocsátását követően haladéktalanul továbbítani kell, és ennek érdekében az információközlésre rendszeres időközöket kell megállapítani.

(7) A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó kötelező automatikus információcserének minden egyes esetben egyes alapvető információk meghatározott körére kell kiterjednie, melyet minden tagállamnak meg kell küldeni. A Bizottságnak az információcseréhez használandó formanyomtatvány megállapítása tekintetében a 2011/16/EU irányelvben meghatározott eljárás alapján el kell fogadnia az információcsere standardizálása érdekében szükséges intézkedéseket. Ezt az eljárást kell alkalmazni az információcsere végrehajtásához szükséges rendelkezések és gyakorlati intézkedések elfogadása esetében is.

(8) A tagállamoknak a megosztandó alapvető információkat a Bizottsággal is közölniük kell. Ez lehetővé teszi, hogy a Bizottság mindenkor nyomon követhesse és értékelhesse a határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó automatikus információcsere tényleges alkalmazását. Ez a tájékoztatás nem mentesíti a tagállamokat azon kötelezettségük alól, hogy az állami támogatásokat bejelentsék a Bizottságnak.

(9) Minden hatékony automatikus információcsere-rendszer működésének szükséges eleme az információt fogadó tagállam információt közlő tagállam felé történő visszajelzése. Célszerű ezért olyan intézkedéseket megállapítani, amelyek lehetővé teszik a visszajelzést abban az esetben, ha az információt felhasználták, és a 2011/16/EU irányelv egyéb rendelkezései alapján nem adható visszajelzés.

(10) Lehetővé kell tenni, hogy további információk – ezen belül a határokon átnyúló vonatkozású feltételes adómegállapítási határozatok és az előzetes árképzési megállapodások teljes szövegének – az azokat kibocsátó tagállamtól való bekérése tekintetében a tagállamok támaszkodhassanak a 2011/16/EU irányelv megkeresésre történő információcserére vonatkozó 5. cikkére.

(11) A tagállamoknak minden szükséges intézkedést meg kell hozniuk annak érdekében, hogy a határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó hatékony és lehető legszélesebb körű kötelező automatikus információcsere útjában álló akadályokat felszámolják.

(12) Az erőforrások hatékony felhasználása és az információcsere előmozdítása érdekében, továbbá annak elkerülése érdekében, hogy minden egyes tagállam hasonló fejlesztések végrehajtására kényszerüljön információtárolási rendszerében, valamennyi tagállam és a Bizottság számára hozzáférhető központi adattár létrehozásáról kell rendelkezni, amelybe a tagállamok feltölthetik, és amelyben tárolhatják az információkat, ahelyett hogy e-mail útján osztanák meg azokat. Az adattár létrehozásához szükséges gyakorlati intézkedéseket a Bizottságnak a 2011/16/EU irányelv 26. cikkének (2) bekezdésében említett eljárással összhangban kell elfogadnia.

(13) Az információk, statisztikai adatok és jelentések benyújtására a 2011/16/EU irányelvben megállapított határidőket ki kell terjeszteni, tekintettel a 2014/107/EU irányelv és a jelen irányelv által bevezetett módosítások jellegére és mértékére. E kiterjesztésnek biztosítania kell, hogy a benyújtandó információk figyelembe vehessék a módosításokból eredő tapasztalatokat. A kiterjesztést mind a tagállamok által 2016. július 1-ig benyújtandó statisztikai adatokra és egyéb információkra, mind a Bizottság által 2017. július 1-ig benyújtandó jelentésre és – megfelelő esetben – javaslatra alkalmazni kell.

(14) A 2011/16/EU irányelv által képviselt fokozatos megközelítés jegyében helyénvaló a 2011/16/EU irányelv 8. cikkének (1) bekezdésében meghatározott, meglévő kötelező automatikus információcsere határidőit kiigazítani annak biztosítása érdekében, hogy az egyes kategóriákra vonatkozóan rendelkezésre álló információk közlésére azon adóév végét követő kilenc hónapon belül kerüljön sor, amelyikre az információk vonatkoznak.

(15) Módosítani kell a titoktartásra vonatkozó meglévő rendelkezéseket annak érdekében, hogy azok tükrözzék a kötelező automatikus információcsere kiterjesztését a határokon átnyúló vonatkozású feltételes adómegállapítási határozatokra és az előzetes árképzési megállapodásokra.

(16) Ez az irányelv tiszteletben tartja az alapvető jogokat, és szem előtt tartja különösen az Európai Unió Alapjogi Chartájában elismert alapelveket. Ezen belül mindenekelőtt teljes mértékben biztosítani kívánja a személyes adatok védelmének és a vállalkozás szabadságának tiszteletben tartását.

(17) Mivel ezen irányelv célját, nevezetesen a tagállamok közötti, a belső piac megfelelő működésével összeegyeztethető hatékony közigazgatási együttműködést a tagállamok nem tudják kielégítően megvalósítani, az Unió szintjén azonban a szükséges egységesség és hatékonyság miatt e célok jobban megvalósíthatók, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez az irányelv nem lépi túl az e cél eléréséhez szükséges mértéket.

(18) A tagállamoknak és a Bizottságnak a magyarázó dokumentumokról szóló, 2011. szeptember 28-i együttes politikai nyilatkozatával[[14]](#footnote-14) összhangban a tagállamok vállalták, hogy az átültető intézkedéseikről szóló értesítéshez indokolt esetben egy vagy több olyan dokumentumot mellékelnek, amely megmagyarázza az irányelv elemei és az azt átültető nemzeti jogi eszközök megfelelő részei közötti kapcsolatot. Ezen irányelv tekintetében a jogalkotó az ilyen dokumentum(ok) megküldését indokoltnak tekinti.

(19) A 2011/16/EU irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2011/16/EU irányelv a következőképpen módosul:

1. A 3. cikk a következőképpen módosul:

a) a 9. pont helyébe a következő szöveg lép:

„9. „automatikus csere” :

a) a 8. cikk (1) bekezdése és a 8a. cikk alkalmazásában előre meghatározott információk előzetes megkeresés nélküli, rendszeres, előre meghatározott időközönként történő közlése egy másik tagállammal. A 8. cikk (1) bekezdésének alkalmazásában a rendelkezésre álló információra való hivatkozás az információt közlő tagállam adónyilvántartásaiban szereplő, az adott tagállam információgyűjtésre és -feldolgozásra szolgáló eljárásaival összhangban visszakereshető információra vonatkozik;

b) a 8. cikk (3a) bekezdésének alkalmazásában más tagállamban illetékességgel rendelkező személyekre vonatkozó, előre meghatározott információk előzetes megkeresés nélküli, rendszeres, előre meghatározott időközönként történő közlése az adott személy illetékessége szerinti tagállammal. A 8. cikk (3a) bekezdésével, a 8. cikk (7a) bekezdésével, a 21. cikk (2) bekezdésével, valamint a 25. cikk (2) és (3) bekezdésével összefüggésben minden, nagy kezdőbetűvel írt fogalom jelentése megegyezik az I. mellékletben foglalt megfelelő fogalommeghatározással;

c) a 8. cikk (1) és (3a) bekezdése, valamint a 8a. cikk kivételével minden egyéb rendelkezés alkalmazásában előre meghatározott információknak az e pont a) és b) alpontja szerinti rendszeres közlése;”

b) a szöveg az alábbi 14., 15. és 16. ponttal egészül ki:

„14. „határokon átnyúló vonatkozású feltételes adómegállapítási határozat” : bármely, akár adóellenőrzés keretében kibocsátott megállapodás, állásfoglalás vagy más hasonló hatású eszköz vagy intézkedés:

a) amelyet egy tagállam vagy a tagállam területi vagy közigazgatási alegységének kormánya, adóhatósága vagy ezek nevében eljáró személy ad ki bármely személy részére;

b) amely a tagállam vagy annak területi vagy közigazgatási alegysége nemzeti adójogszabályainak igazgatásával vagy végrehajtásával kapcsolatos jogi vagy közigazgatási rendelkezés értelmezésére vagy alkalmazására vonatkozik;

c) amely határokon átnyúló ügyletre vagy arra a kérdésre vonatkozik, hogy a jogi személy által a másik tagállamban folytatott tevékenység állandó telephely létrehozását jelenti-e; valamint

d) amelyet az ügyletet, a másik tagállamban potenciálisan állandó telephely létrehozását jelentő tevékenység folytatását vagy az ügylet, ügyletsorozat vagy tevékenység időszakára vonatkozó adóbevallás benyújtását megelőzően adtak ki.

A határokon átnyúló ügylet egyebek mellett vonatkozhat befektetésre, áruk, szolgáltatások, finanszírozás nyújtására vagy tárgyi vagy immateriális eszközök használatára, és abban a határokon átnyúló vonatkozású feltételes adómegállapítási határozat címzettjének nem kell közvetlenül részt vennie;

15. „előzetes árképzési megállapodás” : bármely, akár adóellenőrzés keretében kibocsátott olyan megállapodás, állásfoglalás vagy más hasonló hatású eszköz vagy intézkedés, amelyet egy tagállam vagy a tagállam területi vagy közigazgatási alegységének kormánya, adóhatósága vagy ezek nevében eljáró személy ad ki bármely személy részére, és amely kapcsolt vállalkozások határokon átnyúló ügyleteit megelőzően meghatározza az ezen ügyletek transzferárazásának megállapítására alkalmazandó megfelelő kritériumokat vagy egy állandó telephely nyereségrészesedésére vonatkozó szabályokat.

Vállalkozások akkor minősülnek kapcsolt vállalkozásnak, ha egy vállalkozás egy másik irányításában, ellenőrzésében vagy tőkéjében közvetve vagy közvetlenül részt vesz vagy részesedéssel rendelkezik, vagy ha a vállalkozások irányításában, ellenőrzésében vagy tőkéjében közvetve vagy közvetlenül azonos személyek vesznek részt vagy rendelkeznek részesedéssel.

A transzferárak azok az árak, amelyeken valamely vállalkozás fizikai termékeket, immateriális tulajdont vagy szolgáltatásokat ad át vagy nyújt kapcsolt vállalkozásai számára; a „transzferárazás” ennek megfelelően értendő;

16. A 14. pont alkalmazásában a „határokon átnyúló ügylet” olyan ügylet vagy ügyletsorozat, amelyben:

a) az ügylet vagy ügyletsorozat nem minden részes fele rendelkezik adózási szempontból illetőséggel abban a tagállamban, amelyik a feltételes adómegállapítási határozatot kiadta; vagy

b) az ügylet vagy ügyletsorozat bármely részes fele adózási szempontból egyidejűleg egynél több joghatóságban rendelkezik illetőséggel; vagy

c) az ügylet vagy ügyletsorozat egyik részes fele állandó telephelyen keresztül másik tagállamban folytat tevékenységet, és az ügylet vagy ügyletsorozat az állandó telephely tevékenységének egészét vagy részét képezi. A határokon átnyúló ügylet vagy ügyletsorozat fogalmába beleértendők egyetlen jogi személy azon intézkedései is, amelyeket másik tagállamban állandó telephelyen keresztül folytatott üzleti tevékenységével kapcsolatban hoz.

A 15. pont alkalmazásában a „határokon átnyúló ügylet” olyan ügylet vagy ügyletsorozat, amelyben adózási szempontból nem egyetlen tagállam területén illetőséggel rendelkező kapcsolt vállalkozások vesznek részt.”

2. A 8. cikk a következőképpen módosul:

a) a (4) és az (5) bekezdést el kell hagyni;

b) a (6) bekezdés helyébe a következő szöveg lép:

„(6) Az információ közlésére az alábbiak szerint kerül sor:

a) az (1) bekezdésben meghatározott kategóriák esetében: évente legalább egyszer, a tagállam azon adóévének végét követő kilenc hónapon belül, amelyikre az információk vonatkoznak;

b) a (3a) bekezdésben meghatározott adatok esetében: évente, azon naptári év vagy más adatszolgáltatási időszak végét követő kilenc hónapon belül, amelyikre az információk vonatkoznak.”

3. A szöveg a következő 8a. és 8b. cikkel egészül ki:

„8a. cikk

**A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó kötelező automatikus információcsere hatálya és feltételei**

(1) Amennyiben egy tagállam ezen irányelv hatálybalépését követően határokon átnyúló vonatkozású feltételes adómegállapítási határozatot vagy előzetes árképzési megállapodást bocsát ki vagy módosít, hatáskörrel rendelkező hatósága automatikus csere útján információt közöl erről minden más tagállam hatáskörrel rendelkező hatóságával és az Európai Bizottsággal.

(2) A tagállamok hatáskörrel rendelkező hatóságai azokról a határokon átnyúló vonatkozású feltételes adómegállapítási határozatokról és előzetes árképzési megállapodásokról is információt közölnek minden más tagállam hatáskörrel rendelkező hatóságával és az Európai Bizottsággal, amelyeket ezen irányelv hatálybalépése előtt tíz évvel kezdődő időszakban bocsátottak ki és ezen irányelv hatálybalépése napján is hatályosak.

(3) Az (1) bekezdés nem alkalmazandó abban az esetben, ha a határokon átnyúló vonatkozású feltételes adómegállapítási határozat kizárólag egy vagy több természetes személy adózásával kapcsolatos.

(4) Az információ közlésére az alábbiak szerint kerül sor:

a) az (1) bekezdés alkalmazásában továbbított információk tekintetében azon negyedév végét követő egy hónapon belül, amelyikben a határokon átnyúló vonatkozású feltételes adómegállapítási határozatot vagy az előzetes árképzési megállapodást kibocsátották vagy módosították;

b) a (2) bekezdés alkalmazásában továbbított információk tekintetében 2016. december 31. előtt.

(5) Az e cikk alkalmazásában a tagállam által közölt információk legalább a következőkre terjednek ki:

a) az adózó és megfelelő esetben azon vállalkozáscsoport azonosítása, amelyhez az adózó tartozik;

b) a határokon átnyúló vonatkozású feltételes adómegállapítási határozat vagy az előzetes árképzési megállapodás tartalma, beleértve a vonatkozó üzleti tevékenység, ügylet vagy ügyletsorozat ismertetését;

c) előzetes árképzési megállapodás esetében a transzferárazás vagy a transzferár megállapítására alkalmazott kritériumok ismertetése;

d) azon tagállamok azonosítása, amelyeket a határokon átnyúló vonatkozású feltételes adómegállapítási határozat vagy az előzetes árképzési megállapodás közvetlenül vagy közvetve érinthet;

e) a természetes személyek kivételével más tagállamok azon személyeinek azonosítása, amelyeket a határokon átnyúló vonatkozású feltételes adómegállapítási határozat vagy az előzetes árképzési megállapodás közvetlenül vagy közvetve érinthet (annak a tagállamnak a megjelölésével, amelyhez az érintett személyek kapcsolódnak).

(6) Az információcsere elősegítése érdekében a Bizottság elfogadja az e cikk végrehajtásához szükséges rendelkezéseket és gyakorlati intézkedéseket, ideértve az e cikk (5) bekezdésében említett információk közlésének standardizálására irányuló, a 20. cikk (5) bekezdése szerinti formanyomtatvány létrehozását célzó eljárás részét alkotó rendelkezéseket.

(7) Az a hatáskörrel rendelkező hatóság, amellyel az információt az (1) bekezdésnek megfelelően közölték, azonnal, de legkésőbb a kézhezvétel után hét munkanappal – lehetőség szerint elektronikus úton – visszaigazolja az információt közlő hatóságnak az információ kézhezvételét.

(8) Az 5. cikknek megfelelően a tagállamok további információt kérhetnek, ezen belül kérhetik a határokon átnyúló vonatkozású feltételes adómegállapítási határozat vagy az előzetes árképzési megállapodás teljes szövegének átadását a kibocsátó tagállamtól.

(9) A 17. cikk (4) bekezdése nem alkalmazandó az e cikk (1) és (2) bekezdése értelmében közölt információkra.

8b. cikk

**Az automatikus cserére vonatkozó statisztika**

(1) 2017. október 1. előtt a tagállamok éves alapon statisztikai adatokat küldenek a Bizottságnak a 8. és a 8a. cikk alapján végrehajtott automatikus információcsere volumenéről, valamint – a lehetőségekhez mérten – információkat továbbítanak a Bizottságnak a végrehajtott információcserékhez és az esetleges változásokhoz kapcsolódó adminisztratív és egyéb releváns költségekről és az információcsere előnyeiről, az adóhatóságok és a harmadik felek tekintetében egyaránt.

(2) A Bizottság 2018. október 1. előtt jelentést nyújt be, amelyben áttekinti és értékeli az e cikk (1) bekezdése alapján kapott statisztikai adatokat és információkat, így például az automatikus információcsere adminisztratív és egyéb kapcsolódó költségeit és előnyeit, valamint az ezekhez kapcsolódó gyakorlati kérdéseket. A Bizottság adott esetben javaslatot nyújt be a Tanácsnak a 8. cikk (1) bekezdésében megállapított jövedelem- és tőkekategóriákkal és/vagy feltételekkel kapcsolatban, ideértve azt a feltételt is, hogy rendelkezésre álljanak a más tagállamban illetőséggel rendelkező személyekkel kapcsolatos információk.”

4. A 14. cikk a következő (3) bekezdéssel egészül ki:

„(3) Amennyiben a tagállam a 8a. cikk alapján más tagállam által közölt információt felhasználja, késedelem nélkül, de a kért információ felhasználásának eredményéről való értesülést követően legfeljebb három hónappal visszajelzést küld arról az információt küldő, hatáskörrel rendelkező hatóságnak, kivéve akkor, ha e cikk (1) bekezdése alapján már küldött visszajelzést. Az erre vonatkozó gyakorlati intézkedéseket a Bizottság a 26. cikk (2) bekezdésében említett eljárással összhangban határozza meg.”

5. A 20. cikk a következő (5) bekezdéssel egészül ki:

„(5) A határokon átnyúló vonatkozású feltételes adómegállapítási határozatokra és az előzetes árképzési megállapodásokra vonatkozó, 8a. cikk szerinti automatikus információcseréhez formanyomtatványt kell használni azt követően, hogy a formanyomtatványt a 26. cikk (2) bekezdésében említett eljárásnak megfelelően a Bizottság elfogadta.”

6. A 21. cikk a következő (5) bekezdéssel egészül ki:

„(5) A Bizottság biztonságos központi adattárat hoz létre, amelyben a 8a. cikk (1) és (2) bekezdésében előírt automatikus információcsere végrehajtása érdekében az ezen irányelv 8a. cikke keretében közlendő információk rögzíthetők. A Bizottság hozzáfér az adattárban rögzített információkhoz. A Bizottság a 26. cikk (2) bekezdésében említett eljárással összhangban elfogadja a szükséges gyakorlati intézkedéseket.”

7. A 23. cikk a következőképpen módosul:

a) a (3) bekezdés helyébe a következő szöveg lép:

„(3) A tagállamok éves értékelést nyújtanak be a Bizottságnak a 8. és a 8a. cikkben említett automatikus információcsere hatékonyságáról, valamint a gyakorlatban elért eredményekről. A Bizottság a 26. cikk (2) bekezdésében említett eljárással összhangban megállapítja az éves jelentés formáját, illetve benyújtásának feltételeit.”;

b) az (5) és a (6) bekezdést el kell hagyni.

8. A szöveg a következő 23a. cikkel egészül ki:

„23a. cikk

Az információk bizalmassága

(1) A Bizottsággal az ezen irányelv értelmében közölt információkat a Bizottság az uniós hatóságokra alkalmazandó rendelkezésekkel összhangban bizalmasan kezeli.

(2) A tagállamok által a 23. cikk értelmében a Bizottsággal közölt információkat, valamint a Bizottság által ezen információk felhasználásával készített bármely jelentést vagy dokumentumot továbbítani lehet a többi tagállamnak. Az ilyen módon továbbított információkra hivatalos titoktartási kötelezettség vonatkozik, és azok ugyanolyan védelmet élveznek, mint amilyet az információt fogadó tagállam nemzeti joga az ilyen jellegű információknak biztosít.

Az első albekezdésben említett, a Bizottság által készített jelentéseket és dokumentumokat a tagállamok kizárólag elemzési célokra használhatják fel, és a Bizottság kifejezett hozzájárulása nélkül nem tehetik közzé és nem bocsáthatják más személy vagy szervezet rendelkezésére.”

9. A 25. cikk a következő (1a) bekezdéssel egészül ki:

„(1a) A személyes adatoknak ezen irányelv alapján az uniós intézmények vagy szervek által végzett feldolgozására a 45/2001/EK rendelet alkalmazandó. Ezen irányelv helyes alkalmazása érdekében azonban a 45/2001/EK rendelet 11. cikkében, 12. cikkének (1) bekezdésében, valamint 13–17. cikkében meghatározott kötelezettségek és jogok alkalmazási körét az említett rendelet 20. cikke (1) bekezdésének b) pontjában említett érdekek védelme céljából szükséges mértékben korlátozni kell.”

2. cikk

(1) A tagállamok legkésőbb 2015. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.

Ezeket a rendelkezéseket 2016. január 1-jétől alkalmazzák.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

3. cikk

Ez az irányelv az *Európai Unió Hivatalos Lapjában* való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben,

a Tanács részéről

az elnök

PÉNZÜGYI KIMUTATÁS

1. A JAVASLAT/KEZDEMÉNYEZÉS FŐBB ADATAI

1.1. A javaslat/kezdeményezés címe

1.2. A tevékenységalapú irányítás / tevékenységalapú költségvetés-tervezés keretébe tartozó érintett szakpolitikai terület(ek)

1.3. A javaslat/kezdeményezés típusa

1.4. Célkitűzés(ek)

1.5. A javaslat/kezdeményezés indoklása

1.6. Az intézkedés és a pénzügyi hatás időtartama

1.7. Tervezett irányítási módszer(ek)

2. IRÁNYÍTÁSI INTÉZKEDÉSEK

2.1. A nyomon követésre és a jelentéstételre vonatkozó rendelkezések

2.2. Irányítási és kontrollrendszer

2.3. A csalások és a szabálytalanságok megelőzésére vonatkozó intézkedések

3. A JAVASLAT/KEZDEMÉNYEZÉS BECSÜLT PÉNZÜGYI HATÁSA

3.1. A többéves pénzügyi keret mely fejezetét/fejezeteit és a költségvetés mely kiadási tételét/tételeit érintik a kiadások?

3.2. A kiadásokra gyakorolt becsült hatás

3.2.1. A kiadásokra gyakorolt becsült hatás összegzése

3.2.2. Az operatív előirányzatokra gyakorolt becsült hatás

3.2.3. Az igazgatási előirányzatokra gyakorolt becsült hatás

3.2.4. A jelenlegi többéves pénzügyi kerettel való összeegyeztethetőség

3.2.5. Harmadik felek részvétele a finanszírozásban

3.3. A bevételre gyakorolt becsült pénzügyi hatás

**PÉNZÜGYI KIMUTATÁS**

1. A JAVASLAT/KEZDEMÉNYEZÉS FŐBB ADATAI

1.1. A javaslat/kezdeményezés címe

Javaslat – A Tanács irányelve a 2011/16/EU irányelvnek   
az adózás területére vonatkozó információcsere tekintetében történő módosításáról

1.2. A tevékenységalapú irányítás / tevékenységalapú költségvetés-tervezés[[15]](#footnote-15) keretébe tartozó érintett szakpolitikai terület(ek)

14

14.03

1.3. A javaslat/kezdeményezés típusa

🗷 A javaslat/kezdeményezés **új intézkedésre** irányul

🞎A javaslat/kezdeményezés **kísérleti projektet / előkészítő intézkedést követő új intézkedésre[[16]](#footnote-16)** irányul

🞎 A javaslat/kezdeményezés **jelenlegi intézkedés meghosszabbítására** irányul

🞎 A javaslat/kezdeményezés **új intézkedésnek megfelelően módosított intézkedésre** irányul

1.4. Célkitűzés(ek)

1.4.1. A javaslat/kezdeményezés által érintett többéves bizottsági stratégiai célkitűzés(ek)

A Bizottság 2015. évi munkaprogramjában megjelölt prioritások közé tartozik a méltányosabb megközelítés az adózás terén, többek között a feltételes adómegállapításokkal kapcsolatos automatikus információcsere biztosítása révén – a jelenlegi javaslat éppen ez utóbbira irányul.

1.4.2. Konkrét célkitűzés(ek) és a tevékenységalapú irányítás/tevékenységalapú költségvetés-tervezés keretébe tartozó érintett tevékenység(ek)

Konkrét célkitűzés

A Fiscalis program konkrét célja az adócsalás, az adókikerülés és az agresszív adótervezés elleni küzdelemnek, valamint az adózással kapcsolatos uniós jog végrehajtásának a támogatása az információcsere biztosítása, a közigazgatási együttműködés elősegítése, valamint szükséges és indokolt esetben a részt vevő országok közigazgatási kapacitásának bővítése révén, az adóhatóságok adminisztratív terheinek és az adófizetőket terhelő megfelelési költségeknek a csökkentése érdekében.

A tevékenységalapú irányítás / tevékenységalapú költségvetés-tervezés keretébe tartozó érintett tevékenység(ek)

ABB 3

1.4.3. Várható eredmény(ek) és hatás(ok)

*Tüntesse fel, milyen hatásokat gyakorolhat a javaslat/kezdeményezés a kedvezményezettekre/célcsoportokra.*

A feltételes adómegállapításokkal kapcsolatos automatikus információcsere a tagállamok között először is azt jelenti, hogy minden tagállam képes lesz megfelelően felmérni, hogy egy másik tagállam feltételes adómegállapításai milyen (akár nem szándékolt) hatást gyakorolnak rá, valamint képes lesz ennek alapján reagálni.

Másodszor, az a tény, hogy átláthatóbbá válnak a feltételes adómegállapítások, várhatóan fokozottan ösztönzi majd a tisztességesebb adóverseny biztosítását. A feltételes adómegállapításokkal kapcsolatos automatikus információcsere egyúttal visszatarthatja a vállalkozásokat a feltételes adómegállapításokon alapuló agresszív adótervezéstől, mivel a többi tagállam is rendelkezni fog a mesterséges megállapodások és a nyereségátcsoportosítás felderítéséhez és kezeléséhez szükséges információkkal.

1.4.4. Eredmény- és hatásmutatók

*Tüntesse fel a javaslat/kezdeményezés megvalósításának nyomon követését lehetővé tevő mutatókat.*

A javaslat az általa módosítandó irányelvben (vagyis a 2011/16/EU irányelvben) lefektetett követelményekhez igazodik a következők tekintetében: i. az információcserére vonatkozó statisztikák évente történő benyújtása a tagállamok által, ii. ezen statisztikákon alapuló jelentés benyújtása a Bizottság által, valamint iii. az automatikus információcsere eredményességére vonatkozó értékelés évente történő benyújtása a tagállamok által.

1.5. A javaslat/kezdeményezés indoklása

1.5.1. Rövid vagy hosszú távon kielégítendő szükséglet(ek)

A közigazgatási együttműködésről szóló irányelv (2011/16/EU) ugyan előírja a feltételes adómegállapítási határozatot kibocsátó tagállam számára az információk más érintett tagállamokkal való közlését, azt azonban a kibocsátó tagállam dönti el, hogy mely tagállamok számára lehet releváns az információ. Ugyanakkor a feltételes adómegállapítási határozatot kibocsátó tagállam nem feltétlenül tudja mindig, hogy mely más tagállamok lehetnek érintettek. Ezen túlmenően jelenleg több kivétel is van a közzétételi követelmény alól. Ez a javaslat arra kötelezné a feltételes adómegállapítási határozatot kibocsátó tagállamokat, hogy automatikusan szolgáltassanak információt valamennyi tagállamnak. Így az információ relevanciájáról a kibocsátó helyett a fogadó tagállam döntene, és megszűnnének a közzétételi követelmény alóli jelenlegi kivételek.

1.5.2. Az uniós részvételből adódó többletérték

Az önállóan fellépő tagállamok nem feltétlenül tudnak teljes körű információkhoz jutni a más tagállamok által kibocsátott feltételes adómegállapítási határozatokról, még akkor sem, ha azok saját adóbázisukat érintik. A kötelező erejű uniós megközelítés az egyetlen módja a teljes körű átláthatóság és együttműködés biztosításának e területen.

1.5.3. Hasonló korábbi tapasztalatok tanulsága

A feltételes adómegállapításokkal kapcsolatos, jelenleg nem automatikus információcsere mindeddig nem tette átláthatóvá ezt a területet. Jelenleg egyes adófizetők az átláthatóság hiányát kihasználva olyan struktúrákat alakítanak ki, amelyek révén nyereségüket alacsony adókulcsú országokba csoportosítják át. Ezen országok nem feltétlenül azonosak a nyereségtermelő gazdasági tevékenység folytatásának és az értékteremtésnek a helyszínével. Az adóhatóságok közötti automatikus információcsere más adóügyi területeken – például a megtakarításokból származó jövedelem terén – bevett gyakorlat, és jó eredményeket hozott. Az automatikus információcsere immár globális szinten is elfogadott mint az adóhatóságok legjobb eszköze az adókikerüléssel és adócsalással szemben.

1.5.4. Egyéb pénzügyi eszközökkel való összeegyeztethetőség és lehetséges szinergia

A javaslat a közigazgatási együttműködésről szóló irányelv (2011/16/EU) módosítására irányul, így e javaslat alkalmazásában is rendelkezésre fognak állni az említett irányelv szerint már létrehozott vagy még a kidolgozás fázisában lévő eljárások, megállapodások és informatikai eszközök.

1.6. Az intézkedés és a pénzügyi hatás időtartama

🞎 A javaslat/kezdeményezés **határozott időtartamra** vonatkozik

* 🞎 A javaslat/kezdeményezés időtartama: ÉÉÉÉ [HH/NN]-tól/-től ÉÉÉÉ [HH/NN]-ig
* 🞎 Pénzügyi hatás: ÉÉÉÉ-tól/-től ÉÉÉÉ-ig

🗷 A javaslat/kezdeményezés **határozatlan időtartamra** vonatkozik

* Beindítási időszak: ÉÉÉÉ-tól/-től ÉÉÉÉ-ig
* E javaslat 2016. január 1-jén lép hatályba,
* azt követően: rendes ütem.

1.7. Tervezett irányítási módszer(ek)[[17]](#footnote-17)

🗷 Bizottság általi **közvetlen irányítás**

* 🗷 a Bizottság szervezeti egységein keresztül, ideértve az uniós küldöttségek személyzetét;   
   a Fiscalis 2020 program irányítása közvetlenül történik
* 🞎 végrehajtó ügynökségeken keresztül

🞎 **Megosztott irányítás** a tagállamokkal

🞎 **Közvetett irányítás**, a végrehajtási feladatokat az alábbiaknak delegálva:

* 🞎 harmadik országok vagy az általuk kijelölt szervek
* 🞎 nemzetközi szervezetek és ügynökségeik (nevezze meg)
* 🞎 az EBB és az Európai Beruházási Alap
* 🞎 a költségvetési rendelet 208. és 209. cikkében említett szervek
* 🞎 közjogi szervek
* 🞎 magánjog alapján működő, közfeladatot ellátó szervek, olyan mértékben, amennyiben megfelelő pénzügyi garanciákat nyújtanak
* 🞎 a valamely tagállam magánjoga alapján működő, köz- és magánszféra közötti partnerség végrehajtásával megbízott és megfelelő pénzügyi garanciákat nyújtó szervek
* 🞎 az EUSZ V. címének értelmében a KKBP terén konkrét fellépések végrehajtásával megbízott, és a vonatkozó alap-jogiaktusban meghatározott személyek.
* *Egynél több irányítási módszer feltüntetése esetén kérjük, adjon részletes felvilágosítást a „Megjegyzések” rovatban.*

Megjegyzések

Az irányítás tekintetében a javaslat semmilyen változást nem eredményez. A 2011/16/EU irányelv 21. cikke szerint a Bizottság a bizottsági eljárásrendet követve, a tagállamokkal együttműködve kidolgozza az információcsere egységes formanyomtatványait és formátumait. A tagállamok közötti információcseréhez szükséges közös kommunikációs hálózatot (CCN) illetően a Bizottság felelős a CCN-hálózat bármely, az információcsere lehetővé tételéhez szükséges fejlesztéséért, és a tagállamok felelősek saját rendszereiknek bármely, az információ CCN-hálózat útján történő cseréjét lehetővé tevő fejlesztéséért.

2. IRÁNYÍTÁSI INTÉZKEDÉSEK

2.1. A nyomon követésre és a jelentéstételre vonatkozó rendelkezések

*Gyakoriság és feltételek.*

A Fiscalis program keretében a nyomon követés és a jelentéstétel az alábbiak szerint zajlik.

Az e kezdeményezéshez, illetve más együttes fellépésekhez szükséges előkészítő tevékenységeket, valamint a közös képzési tevékenységeket rendszeresen nyomon követik a résztvevők és a fellépéseket irányító szereplők inputjainak felhasználásával. Az inputokat egységes formanyomtatványok segítségével gyűjtik, és az inputok alapján kerülnek meghatározásra a Fiscalis 2020 program teljesítménymérési keretében (PMF) rögzített mutatók. Az információcseréhez kapcsolódó egyéb kiadásokat a PMF 1.4.4. szakaszában leírt, illetve a PMF-ben egységesített mechanizmus szerint követik nyomon.

2.2. Irányítási és kontrollrendszer

2.2.1. Felismert kockázat(ok)

A kezdeményezésnek a Fiscalis 2020 támogatásával történő végrehajtásához fűződő lehetséges kockázatok az alábbiakhoz kapcsolódnak:

A tagállamok és a tagjelölt országok konzorciumával aláírt támogatási megállapodás végrehajtása.

A program keretében kötött közbeszerzési szerződések végrehajtása.

2.2.2. A működő belső kontrollrendszerrel kapcsolatos információk.

A belső kontrollrendszer felépítése ugyanaz, mint a Fiscalis 2020 programban, és a kezdeményezés valamennyi operatív kiadását felöleli.

Az alkalmazott ellenőrzési stratégia fő elemei a következők:

Közbeszerzési szerződések esetében:

A közbeszerzések tekintetében a költségvetési rendeletben meghatározott ellenőrzési eljárásokat kell alkalmazni. A közbeszerzési szerződést a Bizottság szolgálatai által a kifizetés érdekében végzett ellenőrzési eljárás után kötik meg, figyelembe véve a szerződéses kötelezettségeket, valamint a hatékony pénzgazdálkodást és általános irányítást. A csalás elleni intézkedésekről (ellenőrzések, jelentések stb.) a Bizottság és a kedvezményezettek között létrejött minden szerződés rendelkezik. A részletese referencia-feltételeket meg kell állapítani, és azok képezik az egyes konkrét szerződések alapját. Az elfogadási eljárás szigorúan a TAXUD TEMPO módszertant követi: a célkitűzéseket felülvizsgálják, szükség esetén módosítják, és végül kifejezetten elfogadják (vagy elutasítják). „Elfogadólevél” hiányában számla nem fizethető ki.

A közbeszerzések technikai ellenőrzése

Az Adóügyi és Vámuniós Főigazgatóság végzi a célkitűzések ellenőrzését, és felügyeli a vállalkozók tevékenységét, valamint az általuk nyújtott szolgáltatásokat. Emellett rendszeresen minőség- és biztonság-ellenőrzéseket végez az alvállalkozóinál. A minőségellenőrzések során ellenőrzik az alvállalkozók tényleges folyamatainak a minőségterveikben meghatározott szabályoknak és eljárásoknak való megfelelését. A biztonságellenőrzések a konkrét folyamatokra, eljárásokra és rendszerekre koncentrálnak.

A fenti ellenőrzések mellett az Adóügyi és Vámuniós Főigazgatóság elvégzi a hagyományos költségvetési ellenőrzéseket.

A kötelezettségvállalások előzetes vizsgálata:

Az Adóügyi és Vámuniós Főigazgatóság valamennyi kötelezettségvállalását megvizsgálja a humánerőforrási és a pénzügyi részleg vezetője. Ennek következtében a kötelezettségvállalás alá eső összegek 100%-ára terjed ki az előzetes vizsgálat. Ez az eljárás magas szinten biztosítja az ügyletek jogszerűségét és szabályszerűségét.

A kifizetések előzetes vizsgálata:

A kifizetések 100%-át előzetesen vizsgálják. Ezen túlmenően hetente legalább (minden kiadási kategóriából) egy kifizetést kiválasztanak a humánerőforrási és a pénzügyi részleg vezetője által végzett előzetes vizsgálat céljából. A vizsgálat terjedelmére nem határoztak meg célt, mivel annak célja a kifizetések „véletlenszerű” ellenőrzése, annak megvizsgálása érdekében, hogy valamennyi kifizetést az előírásoknak megfelelően készítettek-e elő. A fennmaradó kifizetéseket a hatályos szabályok szerint naponta dolgozzák fel. A továbbruházott felhatalmazás alapján engedélyezésre jogosult tisztviselők nyilatkozatai:

Az átruházott felhatalmazás által engedélyezésre jogosult tisztviselők nyilatkozatai:

Valamennyi átruházott felhatalmazás által engedélyezésre jogosult tisztviselő az érintett éves tevékenységi jelentést alátámasztó nyilatkozatokat ír alá. E nyilatkozatok a program szerinti műveletekre vonatkoznak. A továbbruházott felhatalmazás alapján engedélyezésre jogosult tisztviselők nyilatkoznak arról, hogy a költségvetés végrehajtásához kapcsolódó műveleteket a pénzgazdálkodás hatékonyságának alapelvével összhangban hajtották végre, hogy az alkalmazott irányítási és ellenőrzési rendszerek kellő biztosítékot nyújtottak az ügyletek jogszerűségét és szabályszerűségét illetően, valamint, hogy az ezekhez a műveletekhez kapcsolódó kockázatokat megfelelően azonosították, jelentették, és végrehajtották a kockázatokat enyhítő intézkedéseket.

2.2.3. Az ellenőrzések költsége és haszna, a várt hibaarány értékelése

A kialakított ellenőrzési mechanizmusok lehetővé teszik az Adóügyi és Vámuniós Főigazgatóság számára, hogy kellőképpen biztosítsa a kiadások minőségét és szabályszerűségét, valamint csökkentse a meg nem felelés kockázatát. A fenti ellenőrzési stratégiai intézkedések a 2%-ban megjelölt célérték alá csökkentik a lehetséges kockázatokat, és valamennyi kedvezményezettet elérik. A további kockázatcsökkentést szolgáló kiegészítő intézkedések aránytalanul magas költséget eredményeznének, és ezért ilyenek nincsenek előirányozva.

A fenti ellenőrzési stratégia végrehajtásával járó összköltség – a Fiscalis 2020 program keretébe tartozó valamennyi kiadás tekintetében – az összes kifizetés 1,6 %-ára van korlátozva. Ez az arány várhatóan a jelenlegi kezdeményezés tekintetében is megmarad.

A program ellenőrzési stratégiája hatékonynak tekinthető ahhoz, hogy a meg nem felelés kockázatát gyakorlatilag nullára csökkentse, és a kapcsolódó kockázatokkal arányos legyen.

2.3. A csalások és a szabálytalanságok megelőzésére vonatkozó intézkedések

*Tüntesse fel a meglévő vagy tervezett megelőző és védintézkedéseket.*

Az Európai Csalás Elleni Hivatal (OLAF) a 1073/1999/EK európai parlamenti és tanács rendeletben ( 1 ), valamint a 2185/96/Euratom, EK tanácsi rendeletben ( 2 ) foglalt rendelkezéseknek és eljárásoknak megfelelően – nyomozásokat, többek között helyszíni ellenőrzéseket és vizsgálatokat folytathat annak megállapítására, hogy valamely támogatási megállapodással, támogatási határozattal vagy az e rendelet alapján finanszírozott szerződéssel összefüggésben történt-e az Unió pénzügyi érdekeit sértő csalás, korrupció vagy más jogellenes cselekmény.

3. A JAVASLAT/KEZDEMÉNYEZÉS BECSÜLT PÉNZÜGYI HATÁSA

3.1. A többéves pénzügyi keret mely fejezetét/fejezeteit és a költségvetés mely kiadási tételét/tételeit érintik a kiadások?

* Jelenlegi költségvetési tételek – a Fiscalis 2020 program teljes mértékben lefedi ezeket

A többéves pénzügyi keret fejezetei, azon belül pedig a költségvetési tételek sorrendjében.

|  |  |  |  |  |  |  |
| --- | --- | --- | --- | --- | --- | --- |
| A többéves pénzügyi keret fejezete | Költségvetési tétel | Kiadás típusa | Hozzájárulás | | | |
| Szám  1A Versenyképesség a növekedésért és foglalkoztatásért | diff./nem diff.[[18]](#footnote-18) | EFTA-országoktól[[19]](#footnote-19) | tagjelölt országoktól[[20]](#footnote-20) | harmadik országoktól | a költségvetési rendelet 21. cikke (2) bekezdésének b) pontja értelmében |
|  | 14.0301 (Az adórendszerek működésének javítása) | diff. | Szám | Szám | Szám | Szám |

* Létrehozandó új költségvetési tételek

*A többéves pénzügyi keret fejezetei, azon belül pedig a költségvetési tételek sorrendjében.*

|  |  |  |  |  |  |  |
| --- | --- | --- | --- | --- | --- | --- |
| A többéves pénzügyi keret fejezete | Költségvetési tétel | Kiadás típusa | Hozzájárulás | | | |
| Szám  [Megnevezés…] | diff./nem diff. | EFTA-országoktól | tagjelölt országoktól | harmadik országoktól | a költségvetési rendelet 21. cikke (2) bekezdésének b) pontja értelmében |
|  | [XX.YY.YY.YY] |  | IGEN/NEM | IGEN/NEM | IGEN/NEM | IGEN/NEM |

3.2. A kiadásokra gyakorolt becsült hatás

[Ezt a részt az [**igazgatási jellegű adatok költségvetési táblázatában**](http://www.cc.cec/budg/leg/internal/leg-070_internal_en.html) (a pénzügyi kimutatás mellékletében található második dokumentum) kell kitölteni, és a szolgálatközi konzultációhoz fel kell tölteni a CISNET-re.]

3.2.1. A kiadásokra gyakorolt becsült hatás összegzése

*A FISCALIS 2020 program pénzügyi keretösszege magában foglalja az alább említett alkalmazásokat. További alkalmazásokra nem lesz szükség.*

millió EUR (három tizedesjegyig)

|  |  |  |
| --- | --- | --- |
| **A többéves pénzügyi keret** **fejezete** | Szám | 1A Versenyképesség a növekedésért és foglalkoztatásért |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| FŐIGAZGATÓSÁG: TAXUD |  | |  | **2016.** év[[21]](#footnote-21) | **2017.** év | **2018.** év | **2019.** év | **2020.** év | | | **ÖSSZESEN** |
| • Operatív előirányzatok | | | |  |  |  |  |  |  |  |  |
| Költségvetési tétel száma: 14.0301 | Kötelezettségvállalási előirányzatok | (1) | | 0,300 | 1,000 | 0,400 | 0,200 | 0,200 |  |  | 2100 |
| Kifizetési előirányzatok | (2) | | 0,000 | 0,300 | 1,000 | 0,400 | 0,200 | 0,200 |  | 2100 |
| Költségvetési tétel száma | Kötelezettségvállalási előirányzatok | (1a) | | p.m. | p.m. | p.m. | p.m. | p.m. | p.m. | p.m. |  |
| Kifizetési előirányzatok | (2a) | | p.m. | p.m. | p.m. | p.m. | p.m. | p.m. | p.m. |  |
| Bizonyos egyedi programok keretéből finanszírozott igazgatási előirányzatok[[22]](#footnote-22) | | | | p.m. | p.m. | p.m. | p.m. | p.m. | p.m. | p.m. |  |
| Költségvetési tétel száma |  | (3) | | p.m. | p.m. | p.m. | p.m. | p.m. | p.m. | p.m. |  |
| **Az Adóügyi és Vámuniós Főigazgatósághoz tartozó** **előirányzatok ÖSSZESEN** | Kötelezettségvállalási előirányzatok | =1+1a +3 | | 0,300 | 1,000 | 0,400 | 0,200 | 0,200 |  |  | 2100 |
| Kifizetési előirányzatok | =2+2a  +3 | | 0,000 | 0,300 | 1,000 | 0,400 | 0,200 | 0,200 |  | 2100 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| • Operatív előirányzatok ÖSSZESEN | Kötelezettségvállalási előirányzatok | (4) | 0,300 | 1,000 | 0,400 | 0,200 | 0,200 |  |  | 2100 |
| Kifizetési előirányzatok | (5) | 0,000 | 0,300 | 1,000 | 0,400 | 0,200 | 0,200 |  | 2100 |
| • Bizonyos egyedi programok keretéből finanszírozott igazgatási előirányzatok ÖSSZESEN | | (6) | p.m. | p.m. | p.m. | p.m. | p.m. | p.m. | p.m. |  |
| A többéves pénzügyi keret **1A fejezetéhez tartozó előirányzatok ÖSSZESEN** | Kötelezettségvállalási előirányzatok | =4+ 6 | 0,300 | 1,000 | 0,400 | 0,200 | 0,200 |  |  | 2100 |
| Kifizetési előirányzatok | =5+ 6 | 0,000 | 0,300 | 1,000 | 0,400 | 0,200 | 0,200 |  | 2100 |

**Amennyiben a javaslat/kezdeményezés több fejezetet is érint:**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| • Operatív előirányzatok ÖSSZESEN | Kötelezettségvállalási előirányzatok | (4) | p.m. | p.m. | p.m. | p.m. | p.m. | p.m. | p.m. |  |
| Kifizetési előirányzatok | (5) | p.m. | p.m. | p.m. | p.m. | p.m. | p.m. | p.m. |  |
| • Bizonyos egyedi programok keretéből finanszírozott igazgatási előirányzatok ÖSSZESEN | | (6) | p.m. | p.m. | p.m. | p.m. | p.m. | p.m. | p.m. |  |
| A többéves pénzügyi keret **1–4. FEJEZETÉHEZ tartozó előirányzatok ÖSSZESEN** (Referenciaösszeg) | Kötelezettségvállalási előirányzatok | =4+ 6 | p.m. | p.m. | p.m. | p.m. | p.m. | p.m. | p.m. |  |
| Kifizetési előirányzatok | =5+ 6 | p.m. | p.m. | p.m. | p.m. | p.m. | p.m. | p.m. |  |

|  |  |  |
| --- | --- | --- |
| **A többéves pénzügyi keret fejezete** | **5** | „Igazgatási kiadások” |

millió EUR (három tizedesjegyig)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  | **2016.** év | **2017.** év | **2018.** év | **2019.** év | **2020.** év | | | **ÖSSZESEN** |
| FŐIGAZGATÓSÁG: TAXUD |
| • Humánerőforrás | | | 0,528 | 0,528 | 0,528 | 0,528 | 0,528 |  |  |  |
| • Egyéb igazgatási kiadások | | | 0,030 | 0,030 | 0,030 | 0,030 | 0,030 |  |  |  |
| **Adóügyi és Vámuniós Főigazgatóság ÖSSZESEN** | Előirányzatok | | 0,558 | 0,558 | 0,558 | 0,558 | 0,558 |  |  |  |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| A többéves pénzügyi keret **5. FEJEZETÉHEZ tartozó előirányzatok** **ÖSSZESEN** | (Összes kötelezettségvállalási előirányzat = Összes kifizetési előirányzat) | 0,558 | 0,558 | 0,558 | 0,558 | 0,558 |  |  |  |

millió EUR (három tizedesjegyig)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  | **2016.** év[[23]](#footnote-23) | **2017.** év | **2018.** év | **2019.** év | **2020.** év | | | **ÖSSZESEN** |
| A többéves pénzügyi keret **1–5. FEJEZETÉHEZ tartozó előirányzatok** **ÖSSZESEN** | Kötelezettségvállalási előirányzatok | | 0,858 | 1,558 | 0,958 | 0,758 | 0,758 |  |  |  |
| Kifizetési előirányzatok | | 0,558 | 0,858 | 1,558 | 0,958 | 0,758 |  |  |  |

3.2.2. Az operatív előirányzatokra gyakorolt becsült hatás

* 🞎 A javaslat/kezdeményezés nem vonja maga után operatív előirányzatok felhasználását
* 🗷 A javaslat/kezdeményezés az alábbi operatív előirányzatok felhasználását vonja maga után:

Kötelezettségvállalási előirányzatok, millió EUR (három tizedesjegyig)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Tüntesse fel a célkitűzéseket és a teljesítéseket**  ⇩ |  |  | **2016.** év | | **2017.** év | | **2018.** év | | **2019.** év | | | **2020.** év | | | | | | **ÖSSZESEN** | |
| **TELJESÍTÉSEK** | | | | | | | | | | | | | | | | | | |
| Típus[[24]](#footnote-24) | Átlagos költség | Szám | Költség | Szám | Költség | Szám | Költség | Szám | Költség | | Szám | Költség | Szám | Költség | Szám | Költség | Összesített szám | Teljes költség |
| 1. KONKRÉT CÉLKITŰZÉS[[25]](#footnote-25)... | | |  |  |  |  |  |  |  |  | |  |  |  |  |  |  |  |  |
| – Teljesítés |  |  |  |  |  |  |  |  |  |  | |  |  |  |  |  |  |  |  |
| – Teljesítés |  |  |  |  |  |  |  |  |  |  | |  |  |  |  |  |  |  |  |
| – Teljesítés |  |  |  |  |  |  |  |  |  |  | |  |  |  |  |  |  |  |  |
| 1. konkrét célkitűzés részösszege | | |  |  |  |  |  |  |  |  | |  |  |  |  |  |  |  |  |
| 2. KONKRÉT CÉLKITŰZÉS... | | |  |  |  |  |  |  |  |  | |  |  |  |  |  |  |  |  |
| – Teljesítés |  |  |  |  |  |  |  |  |  |  | |  |  |  |  |  |  |  |  |
| 2. konkrét célkitűzés részösszege | | |  |  |  |  |  |  |  | |  |  |  |  |  |  |  |  |  |
| **ÖSSZKÖLTSÉG** | | |  |  |  |  |  |  |  |  | |  |  |  |  |  |  |  |  |

**MEGJEGYZÉS:**

E javaslat előreláthatóan a következő pozitív hozadékokkal jár: i. a tagállamok információkhoz jutnak más országok feltételes adómegállapításairól, így megalapozottan alkalmazhatnak ellenintézkedéseket, amennyiben azokat helyénvalónak látják; ii. a nyilvánosság szemében ez egy további lépés lehet annak biztosítása iránt, hogy minden adófizető megfelelően kivegye részét az adófizetésből; iii. a többi tagállam részéről érkező nyomás hatására a tagállamok módosíthatják a feltételes adómegállapításokkal kapcsolatos gyakorlatukat; iv. a vállalkozások korlátozhatják agresszív adótervezési struktúráikat. Míg a feltételes adómegállapítási határozatokat kibocsátó tagállamok az adómegállapításokkal kapcsolatos információszolgáltatás közvetlen következményeként jelentősen nagyobb adminisztratív terhekkel és megfelelési költségekkel számolhatnak, addig ezen költségek – az érintett információk korlátozott jellegéből adódóan – várhatóan mérsékeltek lesznek. Emellett az információszolgáltatásnak már meg kellett volna történnie (vagyis a javaslat nagyrészt pusztán tisztázza és megerősíti a meglévő információszolgáltatási kötelezettségeket).

3.2.3. Az igazgatási előirányzatokra gyakorolt becsült hatás

3.2.3.1. Összefoglalás

* 🞎 A javaslat/kezdeményezés nem vonja maga után igazgatási előirányzatok felhasználását.
* 🗷 A javaslat/kezdeményezés az alábbi igazgatási előirányzatok felhasználását vonja maga után:

millió EUR (három tizedesjegyig)

|  |  |  |  |  |  |  |
| --- | --- | --- | --- | --- | --- | --- |
|  | **2016.** év[[26]](#footnote-26) | **2017.** év | **2018.** év | **2019.** év | **2020.** év | **ÖSSZESEN** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **A többéves pénzügyi keret 5. FEJEZETE** |  |  |  |  |  |  |  |  |
| Humánerőforrás | 0,528 | 0,528 | 0,528 | 0,528 | 0,528 |  |  |  |
| Egyéb igazgatási kiadások | 0,030 | 0,030 | 0,030 | 0,030 | 0,030 |  |  |  |
| **A többéves pénzügyi keret 5. FEJEZETÉNEK részösszege** | 0,558 | 0,558 | 0,558 | 0,558 | 0,558 |  |  |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **A többéves pénzügyi keret 5. FEJEZETÉBE[[27]](#footnote-27) bele nem tartozó előirányzatok** |  |  |  |  |  |  |  |  |
| Humánerőforrás |  |  |  |  |  |  |  |  |
| Egyéb igazgatási  kiadások |  |  |  |  |  |  |  |  |
| **A többéves pénzügyi keret 5. FEJEZETÉBE bele nem tartozó előirányzatok részösszege** |  |  |  |  |  |  |  |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ÖSSZESEN** | 0,558 | 0,558 | 0,558 | 0,558 | 0,558 |  |  |  |

A humánerőforrással és más igazgatási kiadásokkal kapcsolatos előirányzat-igényeket az adott főigazgatóság rendelkezésére álló, az intézkedés irányításához rendelt előirányzatokkal és/vagy az adott főigazgatóságon belüli átcsoportosítással kell teljesíteni. A források adott esetben a költségvetési korlátok betartása mellett kiegészíthetők az éves elosztási eljárás keretében az irányító főigazgatósághoz rendelt további juttatásokkal.

3.2.3.2. Becsült humánerőforrás-szükségletek

* 🞎 A javaslat/kezdeményezés nem igényel humánerőforrást.
* 🗷 A javaslat/kezdeményezés az alábbi humánerőforrás-igénnyel jár:

*A becsléseket teljes munkaidős egyenértékben kell kifejezni*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | **2016.** év | **2017.** év | **2018.** év | **2019.** év | **2020.** év | | |
| **• A létszámtervben szereplő álláshelyek (tisztviselők és ideiglenes alkalmazottak)** | | | | |  |  | | |
| XX 01 01 01 (a központban és a bizottsági képviseleteken) | | 4 | 4 | 4 | 4 | 4 |  |  |
| XX 01 01 02 (a küldöttségeknél) | | p.m. | p.m. | p.m. | p.m. | p.m. | . | . |
| XX 01 05 01 (közvetett kutatás) | | p.m. | p.m. | p.m. | p.m. | p.m. | . | . |
| 10 01 05 01 (közvetlen kutatás) | | p.m. | p.m. | p.m. | p.m. | p.m. | . |  |
| **• Külső munkatársak teljes munkaidős egyenértékben (FTE) kifejezve[[28]](#footnote-28)** | | | | | |
| XX 01 02 01 (AC, END, INT a teljes keretből) | | p.m. | p.m. | p.m. | p.m. | p.m. |  |  |
| XX 01 02 02 (AC, AL, END, INT és JED a küldöttségeknél) | | p.m. | p.m. | p.m. | p.m. | p.m. | . |  |
| **XX** 01 04 **yy *[[29]](#footnote-29)*** | – a központban | p.m. | p.m. | p.m. | p.m. | p.m. | p.m. | p.m. |
| – a küldöttségeknél | p.m. | p.m. | p.m. | p.m. | p.m. | . |  |
| **XX** 01 05 02 (AC, END, INT közvetett kutatásban) | | p.m. | p.m. | p.m. | p.m. | p.m. |  | m. |
| 10 01 05 02 (AC, END, INT közvetlen kutatásban) | | p.m. | p.m. | p.m. | p.m. | p.m. |  |  |
| Egyéb költségvetési tétel (kérjük megnevezni) | | p.m. | p.m. | p.m. | p.m. | p.m. |  |  |
| **ÖSSZESEN** | | 4 | 4 | 4 | 4 | 4 |  |  |

**XX** az érintett szakpolitikai terület vagy költségvetési cím.

A humánerőforrás-igényeknek az adott főigazgatóság rendelkezésére álló, az intézkedés irányításához rendelt és/vagy az adott főigazgatóságon belül átcsoportosított személyzettel kell eleget tenni. A források adott esetben a meglévő költségvetési korlátok betartása mellett kiegészíthetők az éves elosztási eljárás keretében az irányító főigazgatósághoz rendelt további juttatásokkal.

Az elvégzendő feladatok leírása:

|  |  |
| --- | --- |
| Tisztviselők és ideiglenes alkalmazottak | A tagállamokkal tartott találkozók előkészítése és a tagállamokkal folytatott levelezés lebonyolítása; (a tagállamokkal való megbeszélések függvényében) a formanyomtatványokkal, az informatikai formátumokkal és a központi adatbázissal kapcsolatos munka; az informatikai rendszerrel kapcsolatos munka kihelyezése külső szolgáltatókhoz. |
| Külső munkatársak | Nincs |

3.2.4. A jelenlegi többéves pénzügyi kerettel való összeegyeztethetőség

* 🗷 A javaslat összeegyeztethető a jelenlegi többéves pénzügyi kerettel.
* 🞎 A javaslat/kezdeményezés miatt szükséges a többéves pénzügyi keret vonatkozó fejezetének átprogramozása.

Fejtse ki, miként kell átprogramozni a pénzügyi keretet: tüntesse fel az érintett költségvetési tételeket és a megfelelő összegeket.

* 🞎 A javaslat/kezdeményezés miatt szükség van a rugalmassági eszköz alkalmazására vagy a többéves pénzügyi keret felülvizsgálatára.

Fejtse ki a szükségleteket: tüntesse fel az érintett fejezeteket és költségvetési tételeket és a megfelelő összegeket.

3.2.5. Harmadik felek részvétele a finanszírozásban

* A javaslat/kezdeményezés nem irányoz elő harmadik felek általi társfinanszírozást.
* ~~A javaslat/kezdeményezés az alábbi becsült társfinanszírozást irányozza elő~~:

előirányzatok, millió EUR (három tizedesjegyig)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **N.** év | **N+1.** év | **N+2.** év | **N+3.** év | A táblázat a hatás időtartamának megfelelően (vö. 1.6. pont) további évekkel bővíthető | | | Összesen |
| Tüntesse fel a társfinanszírozó szervet |  |  |  |  |  |  |  |  |
| Társfinanszírozott előirányzatok ÖSSZESEN |  |  |  |  |  |  |  |  |

3.3. A bevételre gyakorolt becsült pénzügyi hatás

* 🗷 A javaslatnak/kezdeményezésnek nincs pénzügyi hatása a bevételre.
* 🞎 A javaslatnak/kezdeményezésnek van pénzügyi hatása – a bevételre gyakorolt hatása a következő:
  + - 🞎 a javaslat a saját forrásokra gyakorol hatást
    - 🞎 a javaslat az egyéb bevételekre gyakorol hatást

millió EUR (három tizedesjegyig)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Bevételi költségvetési tétel: | Az aktuális költségvetési évben rendelkezésre álló előirányzatok | A javaslat/kezdeményezés hatása[[30]](#footnote-30) | | | | | | |
| **N.** év | **N+1.** év | **N+2.** év | **N+3.** év | A táblázat a hatás időtartamának megfelelően (vö. 1.6. pont) további évekkel bővíthető | | |
| … jogcímcsoport |  |  |  |  |  |  |  |  |

Az egyéb címzett bevételek esetében tüntesse fel az érintett kiadáshoz tartozó költségvetési tétel(eke)t.

Ismertesse a bevételre gyakorolt hatás számításának módszerét.

1. [A Bizottság 2012. december 6-i ajánlása](http://ec.europa.eu/taxation_customs/resources/documents/taxation/tax_fraud_evasion/c_2012_8806_hu.pdf) az agresszív adótervezésről. [↑](#footnote-ref-1)
2. OJ 98/C 2/01 [↑](#footnote-ref-2)
3. 10903/12 FISC 77 sz. dokumentum. [↑](#footnote-ref-3)
4. <http://ec.europa.eu/priorities/work-programme/index_en.htm> [↑](#footnote-ref-4)
5. Az Európai Parlament 2013. május 21-i állásfoglalása az adócsalás, az adóelkerülés és az adóparadicsomok elleni küzdelemről (Kleva-jelentés) - 2013/2025(INI). [↑](#footnote-ref-5)
6. Az Európai Gazdasági és Szociális Bizottság 2013. április 17-i véleménye a következőről: A Bizottság közleménye az Európai Parlamentnek és a Tanácsnak – Az adócsalás és az adókikerülés elleni küzdelem megerősítésére irányuló cselekvési terv (COM(2012) 722 final) (Dandea-jelentés) - CESE 101/2013. [↑](#footnote-ref-6)
7. A vállalkozások adózására vonatkozó magatartási kódexszel foglalkozó csoport nyilvános jelentései [itt](http://www.consilium.europa.eu/register/en/content/out/?typ=SET&i=ADV&RESULTSET=1&DOC_ID=&DOS_INTERINST=&DOC_TITLE=Code+Conduct+Business+Taxation+Report&CONTENTS=&DOC_SUBJECT=&DOC_DATE=&document_date_single_comparator=&document_date_single_date=&document_date_from_date=&document_date_to_date=&MEET_DATE=&meeting_date_single_comparator=&meeting_date_single_date=&meeting_date_from_date=&meeting_date_to_date=&DOC_LANCD=EN&ROWSPP=25&NRROWS=500&ORDERBY=DOC_DATE+DESC) olvashatók. [↑](#footnote-ref-7)
8. Amint azt az OECD BEPS-projektje is vizsgálta. [↑](#footnote-ref-8)
9. HL L 359., 2014.12.16. [↑](#footnote-ref-9)
10. HL C… , , . .o. [↑](#footnote-ref-10)
11. HL C… , , . .o. [↑](#footnote-ref-11)
12. HL C… , , . .o. [↑](#footnote-ref-12)
13. A Tanács 2011. február 15-i 2011/16/EU irányelve az adózás területén történő közigazgatási együttműködésről és a 77/799/EGK irányelv hatályon kívül helyezéséről (HL L 64., 2011.3.11., 1. o.). [↑](#footnote-ref-13)
14. HL C 369., 2011.12.17., 14. o. [↑](#footnote-ref-14)
15. Tevékenységalapú irányítás: ABM (*Activity Based Management*), tevékenységalapú költségvetés-tervezés: ABB (*Activity Based Budgeting*). [↑](#footnote-ref-15)
16. A költségvetési rendelet 54. cikke (2) bekezdésének a) vagy b) pontja szerint. [↑](#footnote-ref-16)
17. Az egyes irányítási módszerek ismertetése, valamint a költségvetési rendeletre való megfelelő hivatkozások megtalálhatók a Költségvetési Főigazgatóság honlapján: http://www.cc.cec/budg/man/budgmanag/budgmanag\_en.html [↑](#footnote-ref-17)
18. Diff. = Differenciált előirányzatok / Nem diff. = Nem differenciált előirányzatok. [↑](#footnote-ref-18)
19. EFTA: Európai Szabadkereskedelmi Társulás. [↑](#footnote-ref-19)
20. Tagjelölt országok és adott esetben a nyugat-balkáni potenciális tagjelölt országok. [↑](#footnote-ref-20)
21. A 2016. év a javaslat/kezdeményezés végrehajtásának első éve. [↑](#footnote-ref-21)
22. Technikai és/vagy igazgatási segítségnyújtás, valamint uniós programok és/vagy intézkedések végrehajtásához biztosított támogatási kiadások (korábban: BA-tételek), közvetett kutatás, közvetlen kutatás. [↑](#footnote-ref-22)
23. A 2016. év a javaslat/kezdeményezés végrehajtásának első éve. [↑](#footnote-ref-23)
24. A teljesítés a nyújtandó termékekre és szolgáltatásokra vonatkozik (pl. finanszírozott diákcserék száma, épített utak hossza kilométerben stb.). [↑](#footnote-ref-24)
25. Az 1.4.2. szakaszban („Konkrét célkitűzések...”) feltüntetett célkitűzés. [↑](#footnote-ref-25)
26. A 2016. év a javaslat/kezdeményezés végrehajtásának első éve. [↑](#footnote-ref-26)
27. Technikai és/vagy igazgatási segítségnyújtás, valamint uniós programok és/vagy intézkedések végrehajtásához biztosított támogatási kiadások (korábban: BA-tételek), közvetett kutatás, közvetlen kutatás. [↑](#footnote-ref-27)
28. AC=szerződéses alkalmazott; AL=helyi alkalmazott; END=kirendelt nemzeti szakértő; INT=kölcsönmunkaerő (átmeneti alkalmazott); JED=küldöttségi pályakezdő szakértő. [↑](#footnote-ref-28)
29. Az operatív előirányzatokból finanszírozott külső munkatársakra vonatkozó részleges felső határérték (korábban: BA-tételek). [↑](#footnote-ref-29)
30. A tradicionális saját források (vámok, cukorilletékek) tekintetében nettó összegeket, vagyis a 25 %-kal (beszedési költségek) csökkentett bruttó összegeket kell megadni. [↑](#footnote-ref-30)